[{"text_idx": "#000002", "text": "Prozesu horretan, Zestoari buruzko diagnostikoa eta Udalaren barne antolamendurako plan estrategiakoa osatu dituzte Siadecok eta Euskalit kudeaketa aurreratuko erakundeak."}, {"text_idx": "#000004", "text": "Iragan azaroan eman zuten Zestoa 2030 Herri Plangintza osatzen hasteko lehen pausoen berri eta gaur, orain arte egindako lanari buruzko azalpenak eman dituzte. Prozesu guzti honen helburua, Zestoako herriari begira 2030erako \u201cibilbide orri bat\u201d egitea dela azaldu du Arregik: \u201cUdalak egitasmoaren aurren urratsak eman ditu eta orain, etorkizun hurbilera begira herri plangintza estrategiko horretan eman beharreko pausuak zehazten joango gara. Herri eta udaletxe bezala, helburu batzuk mahai gainean jarri eta norabide bat finkatuko dugu herri hau bizitzeko bideragarria izan dadin. Ongizate ikuspegi batetik, bertako herritarrak ahalik eta bizi zoriontsuena egiteko baliabideak izatea da honen helburua\u201d."}, {"text_idx": "#000006", "text": "Prozesu horretan bi ariketa jarri dituzte martxan: herriari begirakoa eta udaletxera begirakoa. Herriari begirako prozesuaz Siadeco enpresa arduratu da eta udalari begirakoa, Euskalit kudeaketa aurreratuko erakundeak bideratu du. Arregik bi erakunde horiek eta Udalak izan duten lankidetza eskertu nahi izan du."}, {"text_idx": "#000007", "text": "Arregik azaldu du legealdiek \u201cbere iraupena\u201d dutela eta arduradun politikoak \u201cepe jakin baterako\u201d egoten direla udaletxean. Udal langileek, ordea, beren bizi profesional guztia erakunde horren baitan egiten dutela nabarmendu du. Hori dela eta, udalean barne ariketa bat egin dute. Horren helburua, ibilbide edo martxan jarri nahi dituzten proiektuak gauzatzeko ahalik eta udal doituena eta eraginkorrena izatea dela esan du."}, {"text_idx": "#000008", "text": "Lan hori, San Juan Fundazioko zuzendaritzako kide diren Saioa Lasa eta Joseba Illarramendik egin dute. 2019an, Euskalit kudeaketa aurreratuaren saria jaso zuten eta ordutik talde horretan ebaluatzaile funtzioa ere betetzen dute. Udalak eta fundazioak zuzeneko harremana dute eta Joseba Illarramendik azaldu du, elkarlan horri lotuta eta Udalak agertu zuen interesari erantzuteko asmoz, udalaren plan estrategiko bat lantzen hasi zirela. Plan hori osatzeko, udalean dauden bi alderdietako ordezkari eta udal langile guztiekin elkarrizketak egin dituztela azaldu du Lasak. Lanketa horretan, langile bakoitzak bere lan antolaketan ikusten dituen aukera, mehatxu, indargune eta ahuleziak detektatu dituzte. Elkarrizketa horietan bildutako informazioa oinarri hartu eta Udalaren plan estrategikoa osatu dute."}, {"text_idx": "#000009", "text": "Illarramendik hiru gauza azpimarratu nahi izan ditu: batetik, prozesua \u201caskatasun guztiarekin\u201d egin dutela esan du eta elkarrizketa guztietan \u201cgardentasun osoz\u201d jokatu dutela gaineratu du. Bestetik, Udalak izan duen \u201causardia maila\u201d nabarmendu du. Horrelako prozesu bat martxan jartzeak onura eta aldi berean arriskuak dituela esan du: \u201cLanketa hau biluzte prozesu bat da. Autokritika asko egin behar da eta asko ikasteko prestutasuna izan behar da. Uste dut udaletxe mailan pausu handi bat eman dela\u201d. Azkenik, plan hau \u201cadostasunez\u201d lortu dela gaineratu du eta hori \u201cgaraipen\u201d bat dela uste du: \u201cAurrera begira perspektiba oso on batean jartzen gaitu eta ni, zestoar bezala, asko pozten naiz\u201d."}, {"text_idx": "#000010", "text": "Siadecok, berriz, udaletik kanpora begirako lana egin du. Ibilbide hori egiteko, ezinbestekoa izan da herritarren parte hartzea. 300dik gora herritarrek online bidez erantzundako inkestetako informazioa jaso dute. Bestalde, 50 pertsona ingururekin bildu dira, zuzeneko elkarrizketak egiteko. Allurrek azaldu du \u201cgustura\u201d daudela herritarrek izandako parte hartze milarekin: \u201cProzesu horretan garrantzia eman zaio, auzo, adin edo jatorri ezberdineko herritarren parte hartzeari. Zenbat eta herritar gehiagok parte hartu, hobeto. Zestoarrek aukera izan dute beraientzat garrantzitsua den horri buruz hitz egiteko, proposamenak egiteko edo kexak adierazteko\u201d."}, {"text_idx": "#000011", "text": "Informazio bilketa horrekin batera, zeharkako beste ariketa bat ere egin dutela jakinarazi du: \u201cEustatek eskaintzen duen informazioa erabiliz, Zestoa beste herri batzuekin jarri dugu parez pare: eskualdeko beste herri guztiekin eta Gipuzkoan 3.000 eta 5.000 biztanle artean dituzten beste herriekin\u201d. Informazio horri esker Zestoaren \u201cbereizgarriak\u201d zein diren jakingo dute."}, {"text_idx": "#000012", "text": "Herritarrek emandako informazioarekin osatutako diagnostikoa kontuan hartuta, Zestoa 2030 Herri Plangintza proposamena osatu du Siadecok. Udalaren funtzionamendua, proiektuak eta herritarren beharrak kontuan hartuta osatu dute dokumentua eta Udalaren esku utzi dute. Allurrek azaldu du ez dela dokumentu \u201citxi\u201d bat, \u201cdoitzen\u201d joan beharreko dokumentua dela: \u201cUdalak diagnostiko bat eta plan bat ditu, herrigintzaren alor guztiak bildu eta kontuan hartzen dituena. Arlo askotan eraginkorrak izateko elkarrekin aritzeko politikak aplikatu behar da. Udalak, gainera, badauka plan estrategiko bat, udaletxeko barne funtzionamendua egokitu eta hobetzen joateko planteamendua daukana\u201d. Allurrek jakinarazi du diagnostikoa eta herri plangintzaren proposamena Zestoako Udalaren webgunean izango dela eskuragai datozen egunetan."}, {"text_idx": "#000013", "text": "Prozesu hau \u201chasierako fasea\u201d izan dela azaldu du alkateak eta udazkenetik aurrera, egitasmo guzti horien egikaritza \u201cmahai gainean\u201d jarriko dutela. Herrigune zein auzoetan bilerak egingo dituztela adierazi du eta zestoarren inplikazioa \u201cezinbestekoa\u201d izango dela azpimarratu du, \u201cbenetako plangintza batek ezin du udaletxeko lau pareten barruan gelditu\u201d esan du."}, {"text_idx": "#000014", "text": "Pentsionistek asteleheneroko elkarretaratzeak hasi dituzteErrotazar eta Baltzola arteko asfaltataze lanak amaitu dituzteZestoa eta Urepele arteko senidetze proiektuaren aldeko bozka eman daitekeAuzobusa martxan da berriro"}, {"text_idx": "#000015", "text": "Previous Article Ikastetxeko erasoari gaitzespena"}, {"text_idx": "#000016", "text": "Next Article Amaitu dugu ikasturtea AEKn"}, {"text_idx": "#000017", "text": "Datorren ikasturtean ikastarorik egingo al duzu?"}]